# Ann daou vreur

Oberennoù damheñvel pe handelvoù all zo ivez, gwelout An daou vreur ha Itron ar Faoued.
| ◄ Ar marc’heger hag ar verjerenn | Ann daou vreur | Ar breur hag ar c’hoar (gwes kenta) ► |
— Mar ann me d’ann arme, ’vel ma dleann monet, Pelec’h lakaïnn me ma fried da viret ? —
 — Digasset-hi d’am zi, ma breurik, mar karet, M’hi lakaïo er gambr, gant ma dimezelled ;
 M’hi lakaïo er gambr, gant ma dimezelled, Ha p’arrufet er ger, ma breurik, hi gwelfet. —
Met na oa ket et mad he daou-droad meaz ann ti, Ma oa laret d’ez-hi : — Brema c’hui iel’ iwe !
Diwisket ho proz-ruz, hag ho proz-wenn gwisket, Ma iefet-c’hui d’al lann da vesa ann denved ! —
 Etro pad ur seiz vloaz na deuz gret met goela, Achuet ar seiz vloaz, ’komansaz da gana.
 Un den-jentil iaouank o tont euz ann arme A gleo hi mouez el lann pini a gane ge :
 — Arret, ma faj bihan, krog en penn ar marc’h-ma, Ma selaouinn ur vouez ’ zo el lann o kana ;
 Ma selaouinn ur vouez ’ zo el lann o kana, Breman ez euz seiz vloaz na glewis ar vouez-ma ! —
 — Demad d’ac’h, berjerenn , mesaëres denved, N’ouzonn penaoz hallet miret aze ’r gwerc’hted. —
 — Ho ! ia sur, eme-z-hi, dre drugare Doue, D’un den-jentil iaouank, a zo et d’ann arme ;
 D’un den-jentil iaouank, a zo et d’ann arme, Hag hen euz bleo-melenn henvel dimeuz ho re. —
 — Mar hen euz bleo-melenn henvel dimeuz ma re, Diwallet, berjerenn, hag a ve me a ve. —
 — Wit-on da voud el lann o vesa ann denved, Me zo ann itron vraz a vaner ar Faouet. —
 — Mar oc’h an itron vras a vaner ar Faouet, Laret d’in, berjerenn, ha me a vo lojet ? —
 — Ho ! ia sur, eme-z-hi, lojet-mad a vefet, Hag ur marchosi-kaer, da lakad ho ronsed :
 Beza ’ zo marchosi da lakad ho ronsed, Gweleou-mad a blun d’ho lakad da gousket.
 Me a ve bars ar c’hraou bep-noz, gant ma denved, Hag en laouer ar mooc’h am be ma zamik-boued !.
— Demad d’ac’h-c’hui, ma breur, demad d’ac’h a larann, Pelec’h ’ma ma fried, brema pa n’hi gwelann ? —
 — Eman ebars ar gambr, gant ma dimezelled, Pa ziskenno da goan, neuze, m’ breur, hi gwellfet. —
 — Gaou a lares, ma breur, e-kreiz da zaoulagad ! ’Ma ma fried el lann o vesa an denved !……
 Didostaët, berjerenn, tostaët da domman, Hervez al liou a zouget, a kredann ez oc’h klan. —
 — Salv-ho-kraz, eme-z-hi, salv-ho-kraz na ’z inn ket, Seiz vloaz ’ zo en ti-ma tommadenn n’am euz gret ;
 Me a vije er c’hraou bep-noz gant ma denved, Hag en laouer ar mooc’h me am bije ma boed ! —
 — Pa oann et d’ann arme, as boa d’in-me laret Hi lakajes er gambr gant da dimezelled ;
 Hi lakajes er gambr gant da dimezelled, Hag a t’euz hi kasset d’al lann gant an denved !
 Panamet respecti ti ma mamm ha ma zad, Am boa treuzet m’ c’hleze bremasounn dre da wad ! —
Kanet gant Janet ar Gall, mates en Kerarborn, 1849.
* ↑ Variante. Mar na oc’h ket kustumm, kustummi a refet ; Aman ’ zo ur foet-lezr hag a raï d’ac’h monet ; Aman ’ zo ur foet-lezr, ’ zo kordet a zri brank, Hag a raï d’ac’h monet, ha n’ho pe ket a c’hoant. —
* ↑ variante.  — Arsa eta, berjerenn, dastummet ho tenved, Evit ma ’z aimp hon daou da vaner ar Faouet. —  — Salv-ho-kraz, den-jentil, ewit se na rinn ket, Rag uhel eo ann heaul, me a ve gourdrouzet ;  Rag uhel eo ann heaul, me a ve gourdrouzet, Ha kiriek a vec’h d’in ewit beza pilet.  Bars en kraou ann denved me a ve o kousket, Bars en skudel ar c’hi ’ve trempet d’in ma boed ! —